**Toimintaohjeet palokunnille epäasiallisen käytöksen tapausten käsittelyyn**

On tärkeää, että palokunnissa viestitään selkeästi toiminnan arvoista ja siitä mikä palokunnassa on ja ei ole sallittua. Kaiken häirinnän, kiusaamisen ja epäasiallisen kohtelun ennaltaehkäisyn perusta on, että palokunnan päällystö ja kaikki palokunnan jäsenet ottavat aktiivisen roolin. Epäasiallisesta käytöstä voi palokunnassa joutua kohtaamaan kuka tahansa, jokaiseen tapaukseen täytyy suhtautua vakavasti. Pitämällä näitä asioita esillä palokunnan jäseniä myös kannustetaan puhumaan ja kertomaan asioista.

1. **Ilmoitus vastaanotetaan ja otetaan vakavasti**

Palokunnassa etukäteen nimetyt henkilöt ottavat vastaan ilmoituksen. Yhteydenottajaa kiitetään yhteydenotosta ja häntä kuunnellaan kiireettömästi. Henkilön kokemaa epäasiallista kohtelua ei koskaan vähätellä, ja otetaan hänen ilmaisemansa huoli vakavasti. Otetaan vastuu asian eteenpäinviemisestä. Ennen asian selvittämistä ei luvata yhtä tai toista lopputulemaa asialle. Luvataan seuraava yhteydenottoaika ja pidetään siitä kiinni, vaikka asia ei olisikaan vielä edennyt.

Ilmoituksen vastaanottaja kirjaa ylös:

• ilmoituksen sisällön sekä tapahtuman, että ilmoituksen päivämäärän

• kuka on ottanut ilmoituksen vastaan sekä ilmoittajan nimen, jos se on tiedossa

Jos ilmoituksen vastaanottaja on muu kuin palokunnassa etukäteen nimetty henkilö, niin toimii hän kuten yllä ja toimittaa ilmoituksen palokunnassa asiasta vastaavalle henkilölle.

1. **Päätetään, kuka tapausta käsittelee**

Palokunnassa on jo etukäteen nimetty henkilöt, jotka ensisijaisesti käsittelevät ilmoituksia epäasiallisesta tai häiritsevästä käytöksestä. Jokaisessa tapauksessa on kuitenkin huomioitava käsittelijöiden puolueettomuus erikseen.

Ilmoituksen tai huolen aiheet voivat nostaa voimakkaita tunteita, joten on tärkeää, että reilun prosessin takaamiseksi asiaa käsittelevät henkilöt eivät suoraa liity tapaukseen. Jos palokunnasta ei löydy tarpeeksi puolueettomia henkilöitä käsittelemään tapausta voi ulkopuolista henkilöä pyytää mukaan, esimerkiksi alueen pelastusliitosta tai toisesta palokunnasta mahdollisuuksien mukaan.

Joissain tapauksissa voi osastonjohtaja olla sopiva henkilö käsittelemään tapausta, esimerkiksi osaston sisäisissä kiusaamistapauksissa. Varmistetaan, että tapausta käsittelevä henkilö saa tarvittaessa tukea.

1. **Arvioidaan rikos- ja lastensuojeluilmoituksen tarve**

Arvioidaan yhdessä asiaankuuluvien tahojen kanssa, onko kyseessä laiton toiminta vai palokunnassa itse selvitettävä tapaus. Jos olet epävarma siitä, onko kyseessä rikos voit kysyä neuvoa suoraan poliisilta tai Rikosuhripäivystyksestä (www.riku.fi) kertomatta uhrin nimeä. Jos ilmoituksen vastaanottanut henkilö tekee rikosilmoituksen, mahdollisen rikoksen jatkokäsittely jätetään viranomaisille. Palokunnan sääntöjen vastaiseen muuhun toimintaan voidaan noudattaa tavallista kurinpidollista prosessia.

Jos huoli herää alaikäisen hyvinvoinnista ja turvallisuudesta, on perusteltua tehdä jopa lastensuojeluilmoitus. Neuvoa voi pyytää ottamalla yhteyttä oman alueen päivystävään lastensuojelun sosiaalityöntekijään.

1. **Osapuolten kuuleminen, kun ei ole syytä epäillä rikosta**

Kaikilla osapuolilla on oikeus tulla kuulluksi. Nämä kuulemiset kirjataan ylös ja kuullut henkilöt saavat mahdollisuuden lukea heistä kirjatut tiedot kuulemisen jälkeen. Kirjauksiin merkitään seuraavat asiat:

• ketä on kuultu ja milloin

• ketkä ovat olleet paikalla

• kuulemisten sisältö

• mitä on sovittu jatkosta

Osapuolia kuullaan luottamuksellisesti. Kun kuullaan alaikäisiä ja henkilö ei ole yhdistyksen varsinainen jäsen (niin kuin alle 15–16 vuotiaat useimmissa palokunnissa eivät ole), niin AINA pitää olla vanhemmat mukana.

Toimivaksi jäseneksi voidaan kuitenkin joissain palokunnissa hyväksyä myös alle 18-vuotias nuori huoltajan tai holhoojan suostumuksella. Silloin täytyy vanhempia informoida ja saada heiltä lupa, sekä antaa heille mahdollisuus olla mukana kuulemisessa. Vanhempia tulee informoida jälkikäteen, mistä on puhuttu, ja millaisiin toimenpiteisiin on ryhdytty.

On tärkeää, että kuulemisessa kerrotaan miksi henkilöä kuullaan, ei kyseenalaisteta hänen kertomaansa ja kerrotaan, miten prosessi tulee etenemään.

Joissain tapauksissa palokunta ei tiedä ilmoittajaa, koska hän haluaa syystä tai toisesta pysyä tuntemattomana tai valitus tulee kolmannelta osapuolelta. Tällaisissa tilanteissa pyritään kuulemaan osapuolia yleisesti.

1. **Päätökset**

Tehdään päätös jatkotoimenpiteistä, toimenpiteet päätetään palokunnan sääntöjen mukaisesti. On suositeltavaa, että kurinpidollisista toimenpiteistä erityisesti koskien kouluttajia, osastonjohtajia tai muita aikuisia, päättää palokunnan hallitus. Palokunnan hallitusta tulee informoida kaikista häirintä- ja epäasiallisen käytöksen tapauksista.

1. **Kirjallinen yhteenveto**

Tehdään käsittelystä kirjallinen yhteenveto ja päätetään, missä se säilytetään. Yhteenvetoon kirjataan toimenpiteet, kuulemiset ja tehdyt päätökset. Yhteenvetoja säilytetään sovitussa paikassa. Tässä on huomioitava ajankohtainen tietoturvalainsäädäntö. Yhteenvedon tekeminen on tärkeää, koska sitä saatetaan tarvita esimerkiksi tulevien ristiriitatilanteiden varalta.

1. **Tiedottaminen**

Päätöksestä informoidaan asiaankuuluvia henkilöitä. Jos valitus tai huoli on tullut suoraan yksityishenkilöltä, kerrotaan hänelle valitusprosessin etenemisestä ja ratkaisuista perusteluineen.

On pohdittava, milloin asiasta viestitään koko palokunnalle. Häirintä- ja kiusaamistapauksissa aihetta on suositeltavaa käsitellä vielä osastossa ja antaa jäsenistölle tulla puhumaan asiasta myös myöhemmin. Keskusteluissa ja asiasta tiedottaessa tulee kuitenkin kunnioittaa yksityisyyttä, eikä tapahtuman tarkkoja yksityiskohtia pidä tuoda esille.

**Koko prosessissa on huomioitava läpinäkyvyys, reiluus ja avoimuus. Kaikkia palokunnan jäseniä on kohdeltava tasa-arvoisesti ja kunnioittavasti.**

Tämän toimintaohjeen pohjana on käytetty Väestöliiton Et ole yksin -materiaalia.